<classify> Mkwasa, Kocha Mkuu wa Taifa Stars na Dk Msolla kocha wa zamani wa Taifa Stars, kila mmoja ana maoni tofauti kuhusu uamuzi wa Simba kumfuta kazi Kerr.Hakuna kazi inafanyika kama hakuna maelewano, lazima pande zote mbili zielewane ndipo mambo yaende, kama kocha huelewani na uongozi huwezi kukaa na timu haiwezi kufanya vizuri, alisema na kuongeza kuwa: Kwa hili lililotokea, nawashauri makocha wasikilize ushauri wa waajiri wao, kusikiliza tu kisha unaweza kuufanyia kazi, usiouweza basi unaacha, lakini usiache kusikiliza ushauri wao, alisema.Unajua mpira una wigo mpana huwezi kufanya kila kitu peke yako... mimi sijamsikia mwenyewe, lakini inasemekana kuwa alikuwa mbishi hasikilizi ushauri na mara nyingine anatukana, sasa ukishakuwa hivyo kocha huwezi kupata ushirikiano, alisema Mkwasa.Akitoa mifano, Mkwasa alisema: Sio ajabu, tunaona hata Ulaya makocha wanafukuzwa Mourinho Jose, Chelsea, Benitez Rafael, Real Madrid wote wamefukuzwa na wengine wengi lakini tatizo ni kutokuwa na maelewano, ukishakuwa huna maelewano na viongozi wako, hushauriki mbishi kila kitu unajua wewe, lazima mambo yatakuelemea, alisema.Kiungo huyo wa zamani wa Yanga na Taifa Stars, ambaye kabla hajakabidhiwa rasmi majukumu ya kuinoa Taifa Stars, alikuwa Kocha Msaidizi wa Yanga, alisema muhimu makocha wasidharau ushauri.Kwa upande wake, Dk Msolla alisema uamuzi huo wa kumfukuza Kerr una upungufu kwa kiasi kikubwa na kwamba tatizo linaweza likawa limeanzia kwenye uongozi wa klabu na wala si kocha.Alisema kwa kawaida kocha ndiye anayetakiwa kutafuta wachezaji wa kusajili ila kwa klabu nyingi nchini ikiwemo Simba hali ni tofauti na matokeo yake viongozi ndio wanaosajili wachezaji.Alifafanua kuwa pamoja na hayo, lakini timu ikivurunda wanahangaika kumfukuza kocha kwa lengo la kuficha udhaifu wao katika kufanya vibaya kwa timu.Alisema kinachoonekana baadhi ya viongozi hawafanyi kazi kwa weledi na ndiyo sababu wanafanya uamuzi ambao hata wakihojiwa inaonekana kama walikuwa wakitafuta sababu tu ili watekeleze majukumu yao.Dk Msolla aliyekuwa kocha wa mwisho mzalendo wa Taifa Stars na kukabidhi kijiti kwa Mbrazili Marcio Maximo Julai 2006, kabla ya Mkwasa kuchukua jahazi hilo mwaka jana, alisema lazima wadau wafahamu usajili unafanywa namna gani kabla ya kufikia hatua ya kumfukuza kocha.Kocha mpya anayekuja katika timu lazima ahusike na usajili, sasa nani anafanya usajili Simba? Alihoji na kuongeza kuwa mambo ya kuwa na Kamati ya Usajili hayana nguvu katika soka la kisasa.Alieleza kuwa kuwa wakati viongozi wa Simba wanafukuza makocha hata timu ikiwa katikati ya ligi hali ambayo sio nzuri kwa maendeleo ya timu na kutolea mfano kwa Abdallah Kibaden na Jamhuri Kihwelo Julio waliofukuzwa Simba wakati timu ikiwa nafasi ya tatu.Alishauri Simba kama inataka ifanye vizuri, lazima ifanye kazi kwa kuzingatia weledi na kwamba hilo likifanyika mambo yatakuwa mazuri kwa kuhakikisha kila mmoja anatimiza majukumu yake ipasavyo.Kwa upande wake, Ofisa Habari wa Simba, Haji Manara amewatoa hofu mashabiki wa Simba na kusema kuwa uamuzi wa kumuondoa Kerr ulikuwa sahihi na kwamba wana matumaini kocha wa muda Mganda, Jackson Mayanja atafanya vizuri.Akizungumza na gazeti hili, Manara alisema kocha huyo anao uwezo mkubwa wa ufundishaji na hasa akiwa ni kocha mwenye ujuzi mkubwa na anaweza kuiandaa vyema timu hiyo na kuwa Kerr walimuondoa kutokana na kushindwa kuiongoza vyema timu yao.Simba ilitangaza kuachana na Kerr pamoja na kocha wa makipa, Iddi Salim na sasa timu itakuwa chini ya Mayanja.Kerr anaondoka Simba SC baada ya kuiongoza timu katika mechi 30 za mashindano yote tangu atue Julai kuchukua nafasi ya Mserbia, Goran Kopunovic akishinda 19, kufungwa tano na sare sita.Amefukuzwa baada ya Simba SC kutolewa katika Nusu Fainali Kombe la Mapinduzi Zanzibar Jumapili, jambo ambalo limemfanya apoteze imani mbele ya uongozi.Kocha huyo anatuhumiwa kwa kushindwa kuifanya Simba icheze vizuri na uongozi unaamini kiwango cha timu kimeporomoka kwa kiasi kikubwa kutoka alivyoikuta Julai mwaka jana ilipoachwa na Mserbia, Goran Kopunovic.Pia anashutumiwa kwa ushauri wake mbaya kwa uongozi uliosababisha wachezaji kadhaa wazuri akiwemo Elias Maguli wakaachwa na wakasajiliwa wachezaji wa kiwango cha chini kama Msenegali, Abdoulaye Pape Ndaw.  <topic>: MICHEZO 